Ri Jesús rucꞌamon-e ru-cruz xel-e pa tinamit richin niꞌe chupan ri lugar ri niꞌix lugar richin rubakil (rujolon,
ruviꞌ) ámna che.
Pa quichꞌabel ri israelitas,
Gólgota rubiꞌ ri lugar riꞌ.
Chiriꞌ xquibajij-vi ri Jesús chuvech cruz,
y xequibajij chic ecaꞌiꞌ chic chuvech qui-cruz junan riqꞌuin.
Chi tak rutzalanen xequiya-vi,
y pa quinicꞌajal xcꞌuje-vi ri Jesús.
Ri gobernador Pilato quireꞌ xutzꞌibaj chuvech jun pedazo tabla ri xuya-e chutzaꞌn ri cruz:
JESUS AJ-NAZARET,
QUI-REY RI ISRAELITAS.
Eqꞌuiy cꞌa israelitas ri yebano can leer ri tzꞌiban chuvech ri tabla,
roma ri lugar ri xbajix-vi ri Jesús chuvech ri cruz,
xa nakaj cꞌo-vi che ri tinamit Jerusalem.
Pan oxiꞌ chꞌabel tzꞌiban-vi;
pan hebreo,
pa griego y pa latín.
Jacꞌa ri nimaꞌk tak quikꞌij sacerdotes israelitas quireꞌ xquiꞌij che ri Pilato:
Man ta xatzꞌibaj ri nuꞌij:
Qui-Rey ri israelitas;
más utz tajalaꞌ,
y tatzꞌibaj chi xa ja rijaꞌ x-in chi qui-rey ri israelitas,
xechaꞌ.
Jacꞌa ri Pilato quireꞌ xuꞌij chique:
Ri xintzꞌibaj yan,
nutzꞌiban chic;
man jun roma xtinjal,
xchaꞌ.
Tok ri soldados quibajin chic ri Jesús chuvech ri cruz,
xequicꞌama-pe ri rutziak ri quichꞌilon can chirij richin xquijach chiquivech.
(Cajiꞌ,
quijiꞌ) tanto xquiꞌen che,
jujun quichin chiquijununal.
Jacꞌariꞌ xequicꞌama-pe ri jun chic rutziak ri manak rutꞌisel roma xaxe jun quemoj banon che.
Roma cꞌa riꞌ,
ri soldados quireꞌ xquiꞌij chiquivech:
Man tikaretz ri jun tziek reꞌ.
Xa kujetzꞌan chirij,
richin quiriꞌ achique na xtichꞌacon-e,
xechaꞌ.
Ronojel ri xbanataj riqꞌuin rutziak ri Jesús,
can richin nibanataj ri tzꞌiban can chupan ruchꞌabel ri Dios ri nuꞌij:
Xquijachalaꞌ ri nutziak chiquivech,
Y cꞌo che ri xeꞌetzꞌan chirij.
Romariꞌ can quiriꞌ vi xquiꞌen ri soldados.
Chiriꞌ chirakan ri cruz ri bajin-vi ri Jesús cꞌo-apu ri ruteꞌ,
cꞌo-apu ri María rixayil ri Cleofas,
cꞌo-apu ri María Magdalena,
y jun chic ixok quichakꞌ-quinimal quiꞌ riqꞌuin ruteꞌ ri Jesús.
Ja jun ri discípulo ri can (nojovex,
nojoꞌox) paꞌel-apu chiriꞌ.
Y quireꞌ cꞌa xuꞌij-pe ri Jesús che ri ruteꞌ tok xutzꞌet-pe:
Nteꞌ,
vacami ja discípulo laꞌ ntoc can aval,
xchaꞌ.
Cꞌajariꞌ xuꞌij-pe che ri discípulo:
Vacami ja laꞌ ntoc can ateꞌ,
xchaꞌ.
Roma cꞌa riꞌ,
ja hora riꞌ ri discípulo riꞌ xucꞌuaj ri María chiracho.
Ri Jesús roma reteman chi ronojel xcꞌachoj yan y richin nibanataj ri tzꞌiban can chupan ruchꞌabel ri Dios,
quireꞌ xuꞌij:
Can nichakij nuchiꞌ,
xchaꞌ.
Chiriꞌ cꞌo jun xára nojnak riqꞌuin jun chꞌamilaj vino.
Ri soldados xquimuba-e jun esponja chupan,
xquiya-e chutzaꞌn jun cheꞌ hisopo,
y xquijelesaj-apu chiruchiꞌ ri Jesús.
Tok rutzꞌubun chic can ri chꞌamilaj vino,
rijaꞌ xuꞌij:
Xcꞌachoj cꞌa ronojel,
xchaꞌ.
Jacꞌariꞌ xulucuba-pe ri (rujolon,
ruviꞌ) y xujach cꞌa ránima pa rukꞌaꞌ ri Dios.
Ri kꞌij riꞌ,
conojel ri israelitas niquibanalaꞌ chic rubanic ronojel ri nicꞌatzin chique,
roma ja tok nika-ka ri kꞌij,
jariꞌ nitiquer-ka ri nimakꞌij pascua.
Ri naꞌey kꞌij richin ri nimakꞌij,
jun nimalaj kꞌij y kꞌij richin uxlanen.
Romariꞌ ri achiꞌaꞌ israelitas cꞌo quikꞌij nicajoꞌ chi chaꞌanin (yecom,
yequen) ri achiꞌaꞌ ebajin chuvech cruz,
richin quiriꞌ yekases-pe y yemuk naꞌey chuvech ri nimakꞌij.
Roma cꞌa riꞌ,
riqꞌuin quemelal xquicꞌutuj che ri Pilato chi tikꞌajloꞌx cakan ri ebajin chuvech cruz.
Xepe cꞌa ri soldados,
xquikꞌaj rakan ri naꞌey y quiriꞌ mismo xquiꞌen riqꞌuin ri jun chic ri ebajin chutzalanen ri Jesús.
Jacꞌa tok xejel-apu riqꞌuin ri Jesús y xquitzꞌet chi xa caminak chic,
man xquikꞌaj ta ri rakan.
Pero jun chique ri soldados xujuꞌ rutzaꞌn ri ru-lanza chucꞌalcꞌaꞌx ri Jesús,
y xel-pe quicꞌ y yaꞌ.
Ri xtzꞌeto ri xbanataj,
jariꞌ nitzijon richin,
y ri nutzijoj can kitzij vi.
Rijaꞌ reteman chi can kitzij ri nutzijoj chupan ri vuj reꞌ,
richin quiriꞌ can ta chiꞌivonojel rix ninimaj.
Ronojel reꞌ xbanataj,
richin nitzakon ri tzꞌiban can chupan ruchꞌabel ri Dios ri nuꞌij:
Nis-ta jun rubakil xtiquikꞌaj.
Y jucꞌan chic quireꞌ nuꞌij:
Xtiquitzꞌet ri Jun ri xquitekꞌaꞌ ri ru-cuerpo.